เศรษฐกิจซบเซา เงินฝากแบงก์พุ่ง เมินดอกเบี้ยหด
ซีไอเอ็มบี ไทย ชี้คนไทยไม่มั่นใจเศรษฐกิจ หันออมเงินเพิ่ม สวนทางดอกเบี้ยหด
31 มี.ค. 2558

ซีไอเอ็มบี ไทย ชี้คนไทยไม่มั่นใจเศรษฐกิจ หันออมเงินเพิ่ม สวนทางดอกเบี้ยหด
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ช่วง 3 เดือนที่ผ่านมา ธนาคารมีลูกค้ารายย่อยฝากเงินเพิ่มขึ้นกว่า 1 หมื่นล้านบาท เติบโตในอัตราเร่งตัวจากปีที่แล้วที่ทั้งปีเงินฝากเพิ่มขึ้น 2 หมื่นล้านบาท โดยปี 2558 ธนาคารตั้งเป้าเงินฝากเพิ่มขึ้น 2.5 หมื่นล้านบาท ซึ่งน่าจะได้เกินเป้าหมาย
ทั้งนี้ เงินฝากที่เติบโตขึ้น ขณะที่อัตราดอกเบี้ยมีทิศทางปรับตัวลดลง เป็นสัญญาณว่าผู้บริโภคไม่มั่นใจภาวะเศรษฐกิจจึงหันมาออมเงินแทน เห็นได้จากปลายปีที่ผ่านมา ธนาคารมีแคมเปญเงินฝากประจำ 17 เดือน ดอกเบี้ย 3.5% แต่ล่าสุดฝากประจำ 3 เดือน ดอกเบี้ย 2.35% เทียบแล้วดอกเบี้ยลดลงถึง 0.5% 
อย่างไรก็ดี ธนาคารยังคงออกแคมเปญเงินฝากอยู่ สวนทางกับตลาดที่ระดมเงินฝากน้อยลง เนื่องจากสภาพคล่องในระบบสูงและสินเชื่อชะลอตัว ขณะที่ธนาคารมองว่าเป็นโอกาสที่จะดึงลูกค้ามาฝากเงิน ส่วนเงินฝากที่เพิ่มขึ้นไม่กระทบต่อต้นทุนธนาคาร เพราะดอกเบี้ยที่ลดลง
สำหรับลูกค้าเริ่มมองหาแคมเปญเงินฝากดอกเบี้ยสูงในระยะเวลาสั้นลง ธนาคารได้ออกแคมเปญเงินฝาก 2 ผลิตภัณฑ์ คือ เงินฝากประจำดอกเบี้ยทันใจ 3 เดือน ดอกเบี้ย 2.3% และเงินฝากประจำพิเศษ 7 เดือน ดอกเบี้ย 2.55% ฝากขั้นต่ำ 5 หมื่นบาท สำหรับบุคคลธรรมดา รวมทั้งวัดและโบสถ์ เปิดรับฝากถึง 30 เม.ย.นี้ คาดว่าจะระดมเงินฝากได้ประมาณ 7,000-8,000 ล้านบาท
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝาก การลงทุน ประกันภัย และธนบดี ธนาคารกรุงศรีอยุธยา กล่าวว่า ช่วง 3 เดือนที่ผ่านมา เงินฝากของธนาคารยังทรงตัว ไม่ไหลออกอย่างมีนัยสำคัญ แม้ว่าธนาคารจะลดดอกเบี้ยเงินฝากลงตามดอกเบี้ยนโยบาย ซึ่งมาจากเศรษฐกิจโดยรวมที่ไม่กระเตื้อง ช่องทางการลงทุนยังไม่เปิดกว้าง ลูกค้าจึงเลือกที่จะพักเงินไว้ที่เงินฝาก
ทั้งนี้ คาดว่าสถาบันการเงินจะไม่มีแคมเปญเงินฝากที่แข่งขันให้ดอกเบี้ยสูง ไปจนกว่าจะมีการประชุมคณะกรรมการนโยบายการเงิน (กนง.) ครั้งต่อไปวันที่ 29 เม.ย. เพื่อรอดูทิศทางนโยบายดอกเบี้ย แต่ระหว่างนี้อาจจะมีบางธนาคารที่ออกแคมเปญสั้นๆ รักษาฐานลูกค้าหรือขยายฐานลูกค้า แต่ไม่มุ่งระดมเงิน เพราะสภาพคล่องค่อนข้างมาก